આઇપીએલમાં સટ્ટો રમવાના આરોપોથી ઘેરાયેલા રાજસ્થાન રોયલ્સના સહમાલિક રાજ કુન્દ્રાને બીસીસીઆઇની વર્કિંગ કમિટીની બેઠકમાં આઇપીએલમાંથી બરતરફ કરવામાં આવ્યા છે . રાજ કુન્દ્રા આ અંગેની તપાસ પૂરી થાય ત્યાં સુધી આઇપીએલમાંથી સસ્પેન્ડ રહેશે . આ ઉપરાંત તેઓ આઇપીએલ અને ક્રિકેટ સલગ્ન કોઇ પણ પ્રક્રિયામાં સામેલ થઇ શકશે નહીં . ઉલ્લેખનીય છે કે કુન્દ્રા બીજા એવા આઇપીએલ ટીમ માલિક છે જેમના પર બીસીસીઆઇએ કાર્યવાહી કરી છે . આ પહેલા ચેન્નાઇ સુપર કિંગ્સના માલિક અને બીસીસીઆઇના વડા એન શ્રીનિવાસનના જમાઇ ગુરુનાથ મયપ્પનને પણ સસ્પેન્ડ કરી દેવામાં આવ્યા હતા . બીસીસીઆઇ બોર્ડની વચગાળાની વ્યવસ્થાના પ્રમુખ જગમોહન દાલમિયાએ આ બેઠક ફરજિયાત બોલવવી પડી હતી . કારણ કે દિલ્હી પોલીસનો દાવો છે કે રાજ કુન્દ્રાએ પૂછપરછ દરમિયાન આઇપીએલ મેચોમાં સટ્ટો રમ્યો હોવાની વાત કબૂલ કરી છે . બીસીસીઆઇ આઇપીએલની સાખ જાળવી રાખવા માટે કડક પગલાં લઇ રહી છે .